ĮVADAS
2017 m. rugsėjo-spalio mėn. visame Vilniuje buvo atliktas detalus sumedėjusių gamtos paveldo objektų (GPO) inspektavimas monitoringo tikslais. Atliekant inspektavimą, buvo remtasi į tarptautines (ISA) 2 lygio želdinių vertinimo rekomendacijas, lentelėje naudojant 35 skiltis skirtingiems augalų parametrams aprašyti. Inspektavimo metu buvo identifikuojami ir aprašinėjami tik vizualiai matomi sumedėjusių gamtos paveldo objektų parametrai. Viso buvo ištirta ir aprašyta 170 sumedėjusių subjektų.
Pagal aplinkos stebėsenos ir informacinės sistemos programos įgyvendinimas 2017 m. Vilniaus miesto savivaldybės aplinkos monitoringo 2017-2022 metų programos vykdymą, želdynų ir želdinių monitoringą apžiūrimi ir aprašomi turėjo būti šie parametrai: 
Lajos būklė: išretėjimas, asimetriškumas, lapų ar spyglių sumažėjimas. Lapų, spyglių būklė: defoliacijos, dechromacijos ir nekrozės laipsnis.
Kamieno būklė: dalinis kamieno išdžiūvimas, paprastosios alksniabūdės, medienos puvinius sukeliančių, grybų išplitimo laipsniai. Žievės, kamieno, šakų, šaknų, lapų, spyglių mechaniniai pažeidimai: žievės ir kamieno išilginis ar skersinis pažeidimo laipsnis, žaizdų ilgis, plotis ir gylis, šaknų pažeidimo procentas, lapų ar spyglių sumažėjimo laipsnis. 
Pomedžio būklė: pomedžio, neuždengto asfaltu, cementu ar kitomis drėgmei ir orui nepralaidžiomis medžiagomis, plotas (m2), sutrypto, suminto pomedžio ploto procentas nuo viso pomedžio ploto.
Kitas želdynų ir želdinių monitoringo laikas yra numatytas po 5 metų, inspektavimą atliekant kartą per metus, vegetacijos pradžioje. Atliekant GPO inspektavimą buvo naudojamasi inspektavimo metodika. 
Želdynų ir želdinių vertinimo metodika
Inspektuojant sumedėjusius gamtos paveldo objektus – toliau GPO, buvo vertinami pagrindiniai augalų būklę įtakojantys, vizualiai matomi veiksniai. 
Vertinimo kriterijai (sutampa su inspektavimo lentelės vertinimo kriterijais): 
[bookmark: _GoBack]Bendriniai rodikliai: Vizualiai vertinant bendruosius rodiklius, buvo atsižvelgiama į augalo lapijos tankumą, spalvą, struktūrines deformacijas. Žiedų, sėklų išsidėstymo lajoje pobūdį, kiekį. Nuo šių kriterijų priklauso augalo gebėjimas vykdyti fotosintetinius procesus, o tai savo ruožtu nurodo tolimesnę medžio ar krūmo augimo perspektyvą, jo būklę. Taip pat svarbi yra medžio augavietės topografija (ar medis auga lygioje vietoje, ar šlaite ir jo aplinka ar tai natūrali, ar urbanizuota augavietė), augavietės edafiniai veiksniai (vizualiai matomos dirvožemio fizikinės ir cheminės savybės, pavyzdžiui: suplūktas gruntas, nuo kelio supiltos druskos ir  kt.) ir  bendras šaknų apsaugos plotas (nustatomas specialia programine įranga, pagal kamieno storį).
Fiziologinis gyvybingumas (nuo 1 iki 5):  
5 - Labai gausi lapija, daug sėklų, žiedų, 4 - Gausi lapija viršūnėje ir lajos vidurinėje dalyje, 3 – Vidutinė lapija viršūnėje ar lajos vidurinėje dalyje, 2 – Negausi lapija viršūnėje ir lajos vidurinėje dalyje, 1 – Ženkli defoliacija, lapija, sėklos ir žiedai matomi tik pavienėse augalo vietose;
Biomechaninis stabilumas (galutinė išvada lentelėje rašoma posvyrio laipsniais, tačiau vertinama nuo 1 iki 5) : 
 5 – Puiki būklė, 4 – Šiek tiek sutrikęs stabilumas, 3 – Nestabilus medis, 2 – Dideli skeletinių šakų defektai, išvirtimo rizika, 1- prasta būklė, supuvęs kamienas su didele išvirtimo rizika.
Augalų lajos, kamieno, šaknų pažeidimai ir būklė buvo nustatomi vizualiai vertinant biotinius  ir abiotinius veiksnius, darbus atliekant vegetaciniu periodu.
Į biotinių veiksnių vertinimą patenka: kenkėjai, ligos, drevės, medžio sąveika su kitais gyvais organizmais (augalai, grybai, kerpės, gyvūnai), išsišakojimai, plyšiai.
Į abiotinių veiksnių vertinimą patenka: gamtiniai - topografiniai, klimatiniai (dėl  stipraus vėjo ar sniego svorio aplaužytos šakos) faktoriai, dėl žmogaus veiklos atsiradę pažeidimai.
Įvertinant lajos būklę atsižvelgiama į šiuos kriterijus ir kritinius faktorius: defoliacijos laipsnį (išreiškiant procentais),lapų struktūros pakitimus, dechromaciją, nekrozę, lajos formos taisyklingumą (pilnai asimetriška laja, šiek tiek pakrypusi laja ar taisyklingos formos laja), lajos užimamą tūrį ir plotą (projekcijos kryptis), ankščiau vykdytą genėjimą (išretinta laja, sukelta laja, nupjaustytos viršūnės), gyvybiškai svarbių lyderinių šakų būklę, taip pat įvertinama ar yra pavojingų sausų šakų.
Įvertinant kamieno būklę atsižvelgiama į šiuos kriterijus ir kritinius faktorius: pažeidimus kamieno pagrinde (kakliuke) (užpylimai, mechaniniai pažeidimai, drevės), pažeidimus kamiene – kritinius faktorius (kamieno deformacijas, mechaninius pažeidimus, dreves, plyšius, inkliūzų kiekį (jei yra) išsišakojimus (liemeninius  - kamieno pagrinde bei kamiene ir šakų) bei jų keliamus rizikos laipsnius. 
Įvertinant šaknyno būklę atsižvelgiama į šiuos kriterijus: augavietės tipą (urbanizuota teritorija, miškas, parkas, miško parkas), dirvos tipą, aeraciją, mitybinės šaknų zonos apribojimo tikimybę.  



